CELEX: 32013D0204
Language: et
Date: 2013-04-25 00:00:00
Title: 2013/204/EL: Komisjoni otsus, 25. aprill 2013 , milles käsitletakse tooteliiki 20 kuuluvates toodetes kasutatava formaldehüüdi kandmata jätmist Euroopa Parlamendi ja nõukogu direktiivi 98/8/EÜ (mis käsitleb biotsiidide turuleviimist) I, IA ja IB lisasse (teatavaks tehtud numbri C(2013) 2284 all)  EMPs kohaldatav tekst

27.4.2013   
            
            
               ET
            
            
               Euroopa Liidu Teataja
            
            
               L 117/18
            
         KOMISJONI OTSUS,
   25. aprill 2013,
   milles käsitletakse tooteliiki 20 kuuluvates toodetes kasutatava formaldehüüdi kandmata jätmist Euroopa Parlamendi ja nõukogu direktiivi 98/8/EÜ (mis käsitleb biotsiidide turuleviimist) I, IA ja IB lisasse
   (teatavaks tehtud numbri C(2013) 2284 all)
   (EMPs kohaldatav tekst)
   (2013/204/EL)
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse Euroopa Parlamendi ja nõukogu 16. veebruari 1998. aasta direktiivi 98/8/EÜ, mis käsitleb biotsiidide turuleviimist, (1) eriti selle artikli 16 lõiget 2,
   ning arvestades järgmist:
   
               (1)
            
            
               Komisjoni 4. detsembri 2007. aasta määrusega (EÜ) nr 1451/2007 Euroopa Parlamendi ja nõukogu biotsiidide turuleviimist käsitleva direktiivi 98/8/EÜ artikli 16 lõikes 2 osutatud kümneaastase tööprogrammi teise etapi kohta (2) on kehtestatud selliste toimeainete nimekiri, mida on vaja hinnata seoses nende võimaliku kandmisega direktiivi 98/8/EÜ I, IA või IB lisasse.
            
         
               (2)
            
            
               Formaldehüüd (EÜ nr 200-001-8, CASi nr 50-00-0) on kantud kõnealusesse nimekirja kasutamiseks muu hulgas toodetes, mis kuuluvad direktiivi 98/8/EÜ V lisas määratletud tooteliiki 20 (toidu- või söödakonservandid).
            
         
               (3)
            
            
               Kaks äriühingut (edaspidi „taotlejad”) on esitanud kooskõlas määruse (EÜ) nr 1451/2007 artikliga 9 Saksamaale toimiku, et viimane annaks 31. oktoobriks 2008 hinnangu formaldehüüdi kasutamise kohta tooteliiki 20 kuuluvates toodetes. Vastavalt direktiivi 98/8/EÜ artiklile 11 viidati kõnealustes toimikutes kahele formaldehüüdi sisaldavale tootele (edaspidi „võrdlustooted”).
            
         
               (4)
            
            
               Komisjon teatas taotlejatele ja liikmesriikidele mitmel kohtumisel ja mitmes kirjas, et ta kaalus võrdlustoodete lisamist Euroopa Parlamendi ja nõukogu 22. septembri 2003. aasta määruse (EÜ) nr 1831/2003 (loomasöötades kasutatavate söödalisandite kohta) (3) reguleerimisalasse, mistõttu tuleks need direktiivi 98/8/EÜ artikli 1 lõike 2 punkti o kohaselt kõnealuse direktiivi reguleerimisalast välja jätta. Komisjon tõdes, et tal ei ole kavas teha otsust formaldehüüdi lisamise kohta direktiivi 98/8/EÜ I, IA või IB lisasse kasutamiseks tooteliiki 20 kuuluvates toodetes. Seepärast kutsus komisjon taotlejaid üles katkestama osalemine läbivaatamisprogrammis kooskõlas määruse (EÜ) nr 1451/2007 artikli 11 lõikega 1 ning taotlema võrdlustoodetele luba kooskõlas määrusega (EÜ) nr 1831/2003; selleks pakkus komisjon praktilist abi ning lubas teha kõik, et vältida turuhäireid üleminekul ühelt reguleerivalt korralt teisele.
            
         
               (5)
            
            
               Komisjoni nõuande põhjal teatas üks taotleja 10. septembril 2009 komisjonile, et kavatseb määruse (EÜ) nr 1451/2007 artikli 11 lõike 1 kohaselt läbivaatamisprogrammis osalemisest loobuda. Teine taotleja otsustas hoolimata komisjoni nõuandest läbivaatamisprogrammis osalemist jätkata.
            
         
               (6)
            
            
               Komisjon kordas oma seisukohta 25. mail 2010 Saksamaale ja allesjäänud taotlejale saadetud kirjas. Saksamaa vastas 17. augustil 2010 saadetud kirjas, et allesjäänud taotleja keeldus loobumast läbivaatamisprogrammis osalemisest, mis ei jätnud Saksamaale muud võimalust, kui jätkata hindamist.
            
         
               (7)
            
            
               Nagu on kinnitatud Euroopa Parlamendi ja nõukogu 22. mai 2012. aasta määruses (EL) nr 528/2012, milles käsitletakse biotsiidide turul kättesaadavaks tegemist ja kasutamist, (4) on tooted, mida kasutatakse toiduainete või sööda säilitamiseks, hõlmatud määrusega (EÜ) nr 1831/2003 ning Euroopa Parlamendi ja nõukogu 16. detsembri 2008. aasta määrusega (EÜ) nr 1333/2008 toidu lisaainete kohta (5). Seepärast on sellised tooted direktiivi 98/8/EÜ artikli 1 lõike 2 punkti o kohaselt kõnealuse direktiivi reguleerimisalast välja jäetud. Õiguskindluse huvides tuleks vastu võtta otsus mitte lisada formaldehüüdi kõnealuse direktiivi I, IA või IB lisasse kasutamiseks tooteliiki 20 kuuluvates toodetes.
            
         
               (8)
            
            
               Teadaolevalt ei kasutata formaldehüüdi toidulisandina ning kõnealune aine ei ole määruse (EÜ) nr 1333/2008 kohaselt heaks kiidetud sel eesmärgil kasutamiseks.
            
         
               (9)
            
            
               Neid kahte määruse (EÜ) nr 1831/2003 kohaselt esitatud taotlust formaldehüüdi lubamiseks toidulisandina praegu hinnatakse. Ajavahemiku kehtestamisel selliste formaldehüüdi sisaldavate ja sööda säilitamiseks kasutatavate toodete järkjärguliseks kasutuselt kõrvaldamiseks, mis on turule lastud biotsiidina, tuleks arvesse võtta aega, mida on vaja selliste toodete reguleerimiseks kooskõlas määrusega (EÜ) nr 1831/2003.
            
         
               (10)
            
            
               Käesoleva otsusega ette nähtud meetmed on kooskõlas alalise biotsiidide komitee arvamusega,
            
         ON VASTU VÕTNUD KÄESOLEVA OTSUSE:
   Artikkel 1
   Tooteliigis 20 kasutatavat formaldehüüdi (EÜ nr 200-001-8, CASi nr 50-00-0) ei kanta direktiivi 98/8/EÜ I, IA või IB lisasse.
   Artikkel 2
   Biotsiidina turule lastud tooteid, mida kasutatakse sööda säilitamiseks ning mis sisaldavad formaldehüüdi, ei lasta alates 1. juulist 2015 enam turule.
   Artikkel 3
   Käesolev otsus on adresseeritud liikmesriikidele.
   
      Brüssel, 25. aprill 2013
      
         
            Komisjoni nimel
         
         
            komisjoni liige
         
         Janez POTOČNIK
      
   
   
      (1)  EÜT L 123, 24.4.1998, lk 1.
   
      (2)  ELT L 325, 11.12.2007, lk 3.
   
      (3)  ELT L 268, 18.10.2003, lk 29.
   
      (4)  ELT L 167, 27.6.2012, lk 1.
   
      (5)  ELT L 354, 31.12.2008, lk 16.